Pistorius-familie gaan klag lê oor Oscar-berigOscar Pistorius Foto: Kim Ludbrook/EPA/Pool/Sapa Die Pistorius-familie het Dinsdag in ŉ verklaring gesê die artikel getiteld “Oscar’s diva demands” is feitelik verkeerd, misleidend en is ŉ gruwelike wanvoorstelling van die feite. “Ons sal ŉ klag by die persombudsman indien binne die voorgeskrewe 21 dae van die publikasiedatum van die artikel,” lui die verklaring. Die koerant het in die artikel beweer dat Murasiet Mentoor, die streekbestuurder van geregtelike inspektoraat, het aan die koerant “bevestig” dat hy gevra is om aandag te gee aan Pistorius se griewe oor sy lewensomstandighede in die tronk. Volgens die koerant is ’n bad in Pistorius se sel laat bou omdat hy gekla het dat hy nie kon bad nie. Nuwe toerusting is na bewering in die tronkgimnasium geïnstalleer op Pistorius se versoek en die atleet is volgens die berig toegelaat om sy eie kos voor te berei omdat hy bang was hy word vergiftig. Die koerant het ook beweer Pistorius is in die hospitaalvleuel van die Kgosi Mampuru II-gevangenis aangehou om te verhoed dat hy deur ander gevangenes geteiken word. Pistorius sou Vrydag onder korrektiewe toesig vrygelaat word, maar Michael Masutha, minister van korrektiewe dienste, het Woensdag die besluit op die laaste nippertjie teruggetrek. Masutha het gesê die besluit is te vroeg geneem aangesien Pistorius eers van 21 Augustus in aanmerking kon kom vir moontlike vrylating.